
Rezolucija Europskog parlamenta o slučaju dvojice talijanskih marinaca

(2015/2512(RSP))

Europski parlament,

–
uzimajući u obzir Ugovor o funkcioniranju Europske unije,

–
uzimajući u obzir Povelju o temeljnim pravima Europske unije,

–
uzimajući u obzir Europsku konvenciju o ljudskim pravima i temeljnim slobodama i njezine protokole,

–
uzimajući u obzir Konvenciju Ujedinjenih naroda o pravu mora,

–
uzimajući u obzir Opću deklaraciju o ljudskim pravima,

–
uzimajući u obzir izjavu potpredsjednice Komisije/Visoke predstavnice Unije za vanjske poslove i sigurnosnu politiku Federice Mogherini od 16. prosinca 2014.,
–
uzimajući u obzir sve izjave Komisije i potpredsjednice/Visoke predstavnice u vezi sa slučajem talijanskih marinaca Massimiliana Latorrea i Salvatorea Gironea,

–
uzimajući u obzir članak 123. stavak 2. Poslovnika,

A.
budući da su 15. veljače 2012. u području za koje se pretpostavlja da je u međunarodnim vodama ubijena dva lokalna ribara, a uhićena su dva časnika talijanske mornarice, Massimiliano Latorre i Salvatore Girone, koji su služili na talijanskom tankeru Enrica Lexie; 

B.
budući da je 12. rujna 2014. Indija dopustila g. Latorreu da se vrati u Italiju na četiri mjeseca radi liječenja nakon što je u pritvoru pretrpio moždani udar; budući da je 6. siječnja 2015. g. Latorre imao operaciju srca i da mu je i dalje potrebna liječnička njega; budući da je g. Girone i dalje u Indiji;

C.
budući da je talijanski ministar vanjskih poslova Paolo Gentiloni najavio hitno povlačenje talijanskog veleposlanika iz Indije radi savjetovanja;

D.
budući da su dvojica marinaca u Indijskom oceanu vršili antipiratsku operaciju u određenom području koje se smatra visokorizičnim zbog piratske aktivnosti;

E.
budući da su časnici talijanske mornarice pokazali pouzdanost, s obzirom na to da su se, tijekom razdoblja pritvora, dobrovoljno vratili u Indiju nakon što su dobili odobrenje za put u Italiju i na taj su se način ponovno stavili na raspolaganje indijskim vlastima; 

F.
budući da treba priznati da zbog piratstva dolazi do vrlo stresnih situacija u kojima je sve vojno osoblje i svi subjekti koji se bave zaštitom pod iznimnim pritiskom;

1.
ponovno izražava veliku zabrinutost za dvojicu časnika talijanske mornarice koji su građani EU-a i u pritvoru su u Indiji od veljače 2012.;

2.
potiče obje države da se dogovore o podnošenju slučaja Stalnom arbitražnom sudu koji je utemeljen na Prvoj haškoj mirovnoj konferenciji, s obzirom na to da se zbog pozicije talijanskog tankera dovodi u pitanje nadležnost u dotičnom slučaju, te ,shodno tome, poziva relevantni sud da slučaj riješi što je hitnije moguće;

3.
ističe da bi slučaj trebalo riješiti uz puno poštovanje međunarodnog prava, uključujući Konvenciju UN-a o pravu mora;

4.
izražava veliku zabrinutost zbog pravne nesigurnosti u slučaju talijanskih marinaca koji nakon tri godine i dalje čekaju kako bi saznali što će se s njima dogoditi;

5.
žali zbog odugovlačenja indijskih vlasti u postupanju sa slučajem dvojice talijanskih marinaca;

6.
nalaže svojem predsjedniku da ovu Rezoluciju proslijedi potpredsjednici Komisije/Visokoj predstavnici Unije za vanjske poslove i sigurnosnu politiku te indijskim i talijanskim vlastima.

